**DĖL IKIMOKYKLINIO IR PRIEŠMOKYKLINIO AMŽIAUS VAIKŲ PRIEŽIŪROS PASLAUGŲ TEIKIMO ROKIŠKIO RAJONO SAVIVALDYBĖS ŠVIETIMO ĮSTAIGOSE 2022 METŲ LIEPOS IR RUGPJŪČIO MĖNESIAIS**

2022 m. gegužės 27 d. Nr. TS-

Rokiškis

Vadovaudamasi Lietuvos Respublikos vietos savivaldos įstatymo 6 straipsnio 8 punktu, atsižvelgdama į tėvų poreikį dėl vaikų priežiūros švietimo įstaigose 2022 m. liepos–rugpjūčio mėnesiais ir Rokiškio mokykloje-darželyje „Ąžuoliukas“ planuojamus remonto darbus 2022 m. vasarą, Rokiškio rajono savivaldybės taryba n u s p r e n d ž i a:

1. Teikti Rokiškio rajono švietimo įstaigose, vykdančiose ikimokyklinio ir priešmokyklinio ugdymo programas, vaikų priežiūros paslaugas 2022 m. liepos 1 d. ̶ rugpjūčio 19 d.

2. Nustatyti, kad:

2.1. 2022 m. liepos 1 d. ̶ rugpjūčio 19 d. vaikų grupės gali būti formuojamos naujai iš to paties arba skirtingo amžiaus vaikų;

2.2. minimalus vaikų skaičius grupėje – 5 vaikai;

2.3. kiekviena švietimo įstaiga, įvertinusi finansinius ir žmogiškuosius išteklius, planuojamus remonto darbus ir lankančių vaikų tėvų (globėjų) poreikius, nepažeisdama higienos normų reikalavimų, pati nusprendžia apie grupių skaičių ir vaikų jose skaičių;

2.4. tėvai (globėjai) švietimo įstaigos direktoriui pateikia prašymą (1 priedas) dėl vaiko priežiūros paslaugų teikimo 2022 m. liepos 1 d.–2022 m. rugpjūčio 19 d.;

2.5. švietimo įstaigos direktorius, atsiradus papildomam poreikiui dėl vaikų priežiūros ir esant laisvoms vietoms jau suformuotose grupėse, gali tenkinti tėvų (globėjų) prašymus ir po 2022 m. liepos 1 d.;

2.6. vaikų priežiūros paslaugos teikiamos:

2.6.1. vaikams, augantiems šeimose, kurioms teikiama socialinių įgūdžių ugdymo, palaikymo ir / ar atkūrimo paslauga;

2.6.2. vaikams, kurių tėvai (globėjai) 2022 m. liepos 1 d. ̶ rugpjūčio 19 d. laikotarpiu neatostogaus ar esant kitoms svarbioms priežastims;

2.6.3. ukrainiečių vaikams;

2.7. Rokiškio mokyklos-darželio „Ąžuoliukas“ vaikų priežiūros paslaugos 2022 m. liepos mėnesį teikiamos Rokiškio lopšelyje-darželyje „Nykštukas“ ir Rokiškio lopšelyje-darželyje „Pumpurėlis“ tiems vaikams, kurių abu tėvai (globėjai) liepos mėnesį neatostogaus.

3. Įpareigoti:

3.1. Rokiškio lopšelio-darželio „Nykštukas“ ir Rokiškio lopšelio-darželio „Pumpurėlis“ direktorius paruošti po vieną grupę ir sudaryti sąlygas Rokiškio mokyklos-darželio „Ąžuoliukas“ vaikams 2022 m. liepos mėnesį lankyti Rokiškio lopšelį-darželį „Nykštukas“ ir Rokiškio lopšelį-darželį „Pumpurėlis“;

3.2. Rokiškio mokyklos-darželio „Ąžuoliukas“ direktorių informuoti ugdytinių tėvus (globėjus) apie vaikų priežiūros paslaugų teikimą 2022 m. liepos mėnesį Rokiškio lopšelyje-darželyje „Nykštukas“ ir Rokiškio lopšelyje-darželyje „Pumpurėlis“.

4. Vaikams, lankantiems 2022 m. liepos 1 d. ̶ rugpjūčio 19 d. Rokiškio rajono švietimo įstaigas, netaikyti Mokesčio už vaikų išlaikymą Rokiškio rajono savivaldybės švietimo įstaigose, įgyvendinančiose ikimokyklinio ir priešmokyklinio ugdymo programas, tvarkos aprašo 15.6. punkto nuostatų.

5. Skelbti šį sprendimą Rokiškio rajono savivaldybės interneto svetainėje [www.rokiskis.lt](http://www.rokiskis.lt)

Šis sprendimas per vieną mėnesį gali būti skundžiamas Regionų apygardos administraciniam teismui, skundą (prašymą) perduodant bet kuriuose šio teismo rūmuose, Lietuvos Respublikos administracinių bylų teisenos nustatyta tvarka.

Savivaldybės meras Ramūnas Godeliauskas

Rokiškio rajono savivaldybės tarybai

**TEIKIAMO SPRENDIMO PROJEKTO „DĖL IKIMOKYKLINIO IR PRIEŠMOKYKLINIO AMŽIAUS VAIKŲ PRIEŽIŪROS PASLAUGŲ TEIKIMO ROKIŠKIO RAJONO SAVIVALDYBĖS ŠVIETIMO ĮSTAIGOSE 2022 METŲ LIEPOS IR RUGPJŪČIO MĖNESIAIS AIŠKINAMASIS RAŠTAS**

 **Sprendimo projekto tikslas ir uždaviniai.** Nustatyti Rokiškio rajono švietimo įstaigose vaikų priežiūros paslaugų teikimą 2022 m. liepos 1d.‒rugpjūčio 19 d.

 **Šiuo metu esantis teisinis reglamentavimas.** Lietuvos Respublikos vietos savivaldos įstatymo 6 straipsnio 8 punktas.

 **Sprendimo projekto esmė.** Vaikų priežiūros paslaugos vasarą, t. y. liepos ir rugpjūčio mėnesiais, būdavo teikiamos Rokiškio miesto darželiuose. Kaimo darželių vaikai, kuriems būdavo reikalinga institucinė priežiūra, lankydavo vieną iš paskirtų miesto darželių. Išaugus tėvų poreikiui dėl vaikų priežiūros vasaros laikotarpiu liepos ir rugpjūčio mėnesiais visose Rokiškio rajono švietimo įstaigose yra teikiamos vaikų priežiūros paslaugos, jeigu vaikų, pageidaujančių lankyti įstaigą yra ne mažiau kaip 5.

 Dėl vaikų priežiūros paslaugų teikimo 2022 m. vasarą įstaigos vykdė tėvų apklausas. Atsižvelgiant į tėvų poreikius, institucinė vaikų priežiūra reikalinga ir 2022 m. vasarą.

 Kiekviena įstaiga, kaip ir 2020 m. ir 2021 m. liepos ir rugpjūčio mėnesiais, formuos grupių ir vaikų jose skaičių, atsižvelgdama į esamas finansines galimybes ir žmogiškuosius išteklius. Šis klausimas buvo aptartas 2022 m. gegužės 5 d. vadovų pasitarimo metu.

 **Laukiami rezultatai.** Tėvams, kurie liepos 1 d.‒rugpjūčio 19 d. neatostogaus, bus sudarytos sąlygos vesti vaikus į švietimo įstaigose veikiančias grupes.

 **Finansavimo šaltiniai ir lėšų poreikis.** Sprendimui įgyvendinti papildomų savivaldybės lėšų nereikės.

 **Suderinamumas su Lietuvos Respublikos galiojančiais teisės norminiais aktais.** Projektas neprieštarauja galiojantiems teisės aktams.

 **Antikorupcinis vertinimas**. Teisės akte nenumatoma reguliuoti visuomeninių santykių, susijusių su LR Korupcijos prevencijos įstatymo 8 straipsnio 1 dalyje numatytais veiksniais, todėl teisės aktas nevertintinas antikorupciniu požiūriu.

Švietimo ir sporto skyriaus vyriausioji specialistė Jolita Geidanienė